 इक ऐसा दर जेह्‌दे उप्पर जिसलै सिर झुकदा ऐ तां दुआ मंगने आह्‌ला अपने आपै गी खुदा दी बख्शिशें कन्नै भरोचे दा मसूस करदा ऐ।  इक ऐसा बाग इत्थें मुरादें दे फल झोलियें च पौंदे न।  इक ऐसा पीर जेह्‌ड़ा नमीं जिन्दगी बख्शदा ऐ।  एह् थाह्‌र ऐ अखनूर थमां तकरीबन दौं ढाई किलोमीटर दूर वल्ले दे बाग च।  बाबा फैयज शाह अली पीर दी इस दरगाह च आइयै लोक दुआ गै नेईं मंगदे न बलके दुआ च असर मंगदे न।  संतान थमां वंचित लोक संतान दा सुख ते बमार लोक बमारियें थमां मुक्ति दी प्रार्थना करदे न।  इस मज़ार दी प्रसिद्धी दूर-दूर तक्कर ऐ ते इत्थें हर धर्म, जाति, संप्रदाय, समुदाय, वर्ग दे लोक आइयै सिर झुकांदे न।  गलाया जंदा ऐ जे जेकर कुसै गी पागल कुत्ता जां पागल जानवर (नेवला, गिद्द, बगैरा) कट्टी लै तां बाबा दी मजार उप्पर आइयै दुआ करने कन्नै ओह्‌दी जिन्दगी गी कुसै खतरा नेईं रौंह्‌दा ऐ।  पागल कुत्ते दे कट्टे दे माह्‌नू गी एंटी रैबीज़ दे टीके लोआने पौंदे न नेईं ते ओह्‌दे शरीर च बी कुत्ते दे पागलपन आह्‌ले विषैले कीटाणू फैलने दा डर रौंह्‌दा ऐ जेह्‌दे कन्नै ओह्‌दी मौत निश्‍चत ऐ ब जेकर ओह् वल्लें दे बाग आइयै इत्थें दे मजावर थमां तेल लेइयै कट्टे दे हिस्से उप्पर लांदा ऐ ते दुआ करदा ऐ तां उसी कुसै चाल्ली दा डर नेईं रौंह्‌दा ऐ।  जम्मू प्रभात कन्नै गल्ल करदे होई मजार दे मजावर टीपू ने दस्सेआ जे बाबा फैयज अली शाह बुखारा शरीफ थमां जिसलै जम्मू आए हे तां उस बेल्लै ओह् जम्मू दे गै इक हिस्सें च रौंह्‌दे हे।  बाबा इक दुकानदार थमां किरयाने दा समेयान लैंदे हे ब इक दिन दुकानदार ने उंदे थमां पैसे मंगदे होई गलाया जे जिसलै तक्कर बाबा अपना पुराना स्हाब नेईं चुकता करङन ओह् समेयान नेईं देग। 